WhatsApp係今年4月29日至5月10日期間，曾經俾以色列公司NSO Group開發嘅軟體天馬(Pegasus)利用軟體漏洞，透過撥打Video Call去控制對方手機，進行竊取資訊及監控嘅行為。之前收購咗WhatsApp嘅Facebook話，受影響嘅只得少部分人，但經過內部深入調查後，有指今次事件應該唔止影響1400人，而且仲牽涉20個同美國友好國家嘅政治或軍事部門高官，甚至維權人士、記者都係監控目標。雖然WhatsApp聲稱已經修復咗漏洞，但大家仲會有信心咩？